
Conferința națională de închidere a proiectului Erasmus+ CORTTEX „Educația cognitivă în dificultățile de învățare”, organizată de FPSE

Sâmbătă, 20 mai 2023, Facultatea de Psihologie și Științele Educației a Universității din București a organizat conferința de închidere a proiectului Erasmus+ CORTTEX – Cognitive Resouces for Toddlers Teens and Expert, intitulată Educația cognitivă în dificultățile de învățare.
Scopul acestui eveniment a fost prezentarea rezultatelor proiectului coordonat de Universitatea din București: cursul de tip e-learning Strategii, metode și tehnologii de predare la elevii cu dificultăți de învățare, fișe de lucru pentru dezvoltarea operatorilor logici, imagini tactile pentru stimularea atenției la copii și cercetarea privind analiza nevoilor de formare în rândul cadrelor didactice din România, Grecia și Belgia.
Obiectivul general al proiectului CORTTEX este formarea cadrelor didactice și a altori specialiști din domeniul educației în metode eficiente de lucru cu copiii cu dificultăți de învățare.
În implementarea acestui program, Universitatea din București s-a bucurat de sprijinul Casei Corpului Didactic din București, Universității Macedonia (Grecia), European Association of Mental Health in Intellectual Disability (Belgia) și Intelearn Information Technology in Learning (Grecia).
Proiectul CORTTEX a reprezentat o inițiativă la scară largă de a dezvolta, integra și disemina strategii educaționale inovatoare – metode și instrumente de învățare moderne, pentru a crea lecții de predare cognitivă cu nivel ridicat de noutate sau interconectate, și pentru a construi o platformă europeană de învățare care să susțină diseminarea rapidă a conținuturilor învățării pentru un public larg într-o manieră omniprezentă. 
Proiectul a urmărit schimbul de cunoștințe, expertiză și bune practici între cercetători, specialiști și practicieni în domeniul predării, dificultăților de învățare, gestionarea comportamentelor provocatoare la copiii cu nevoi educaționale de suport.
Mai multe detalii despre proiect sunt disponibile aici și aici.



